Mindig égő lámpa
Szeretnék lenni napsugár az Égen
S izzó sugárral szállni át a légen
Indulva titkok égi tengeréből,
Napot csiholnék éjjek éjjeléből,
Hogy gyújtson s még az éj is ébren égjen,
Ahol most kínos könny remeg a Végen.

Szeretnék lenni napsugáros égbolt
S csodákat tenni, aminő már rég volt:
Emelni porbúl megsebzett magunkat,
Megvédni portúl ezredéves multat,
Hogy el ne lepje tűzhegyek titánja,
Mint Pompéjit az ördögszórta láva.

Szeretnék lenni mindig égő lámpa,
Fakó szíveknek újragyújtó lángja,
Új tűz a földön égben szült meleggel, –
S az újhodást hozó sugársereggel
Fénnyé csókolnék minden bűnt és árnyat
S e fényből raknék égigérő várat!

versek